CELEX: 32012D0794
Language: lv
Date: 2012-12-17 00:00:00
Title: 2012/794/ES: Padomes Īstenošanas lēmums ( 2012. gada 17. decembris ), ar ko Bulgārijai un Rumānijai atļauj piemērot pasākumus, atkāpjoties no 5. panta Direktīvā 2006/112/EK par kopējo pievienotās vērtības nodokļa sistēmu

19.12.2012   
            
            
               LV
            
            
               Eiropas Savienības Oficiālais Vēstnesis
            
            
               L 349/55
            
         PADOMES ĪSTENOŠANAS LĒMUMS
   (2012. gada 17. decembris),
   ar ko Bulgārijai un Rumānijai atļauj piemērot pasākumus, atkāpjoties no 5. panta Direktīvā 2006/112/EK par kopējo pievienotās vērtības nodokļa sistēmu
   (2012/794/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Vēstulēs, kas Komisijā reģistrētas 2011. gada 25. maijā, Bulgārija un Rumānija lūdza atļauju atkāpties no Direktīvas 2006/112/EK 5. panta, kas reglamentē minētās direktīvas teritoriālo piemērojamību, attiecībā uz pierobežas tilta pār Donavas upi starp Vidinu (Bulgārijā) un Kalafatu (Rumānijā) uzturēšanu, remontu un lietošanas maksas iekasēšanu (“lūgums piemērot atkāpi”). Bulgārija un Rumānija šo lūgumu piemērot atkāpi daļēji aizstāja ar vēstuli, kas Komisijā reģistrēta 2012. gada 7. martā.
            
         
               (2)
            
            
               Saskaņā ar Direktīvas 2006/112/EK 395. panta 2. punktu Komisija ar 2012. gada 17. jūlija vēstuli lūgumu piemērot atkāpi nosūtīja pārējām dalībvalstīm, izņemot Spāniju, kura tika informēta ar 2012. gada 18. jūlija vēstuli. 2012. gada 19. jūlija vēstulē Komisija paziņoja Bulgārijai un Rumānijai, ka tās rīcībā ir visa informācija, ko tā uzskata par nepieciešamu lūguma piemērot atkāpi izvērtēšanai.
            
         
               (3)
            
            
               Attiecībā uz tilta uzturēšanu un remontu lūgums piemērot atkāpi ir uzskatīt, ka Bulgārijas un Rumānijas teritoriālā robeža atrodas tilta vidū.
            
         
               (4)
            
            
               Attiecībā uz tilta lietošanas maksas iekasēšanu lūgums piemērot atkāpi ir uzskatīt, ka tilts visā garumā atrodas tās dalībvalsts teritorijā, kurā sācies tranzīta brauciens. Tādējādi visiem braucieniem, kas sākušies Bulgārijas pusē, visai lietošanas maksai iekasēs Bulgārijas PVN. Pēc tāda paša principa braucieniem, kas sākušies Rumānijas pusē, iekasēs tikai Rumānijas PVN.
            
         
               (5)
            
            
               Ja netiks noteikti šādi atkāpes pasākumi, pirmkārt, uzturēšanas, remonta un lietošanas maksas iekasēšanas vietas noteikšana būs atkarīga no precīzi noteiktas teritoriālās robežas virs Donavas upes, kas praksē būs ļoti apgrūtinoši iesaistītajiem nodokļu maksātājiem. Otrkārt, lietošanas maksas iekasēšanas gadījumā par tilta šķērsošanu vienā virzienā būs jāiemēro gan Bulgārijas, gan Rumānijas PVN. Tādēļ atkāpes pasākumi ir plānoti, lai vienkāršotu piemērojamā PVN iekasēšanu.
            
         
               (6)
            
            
               Ņemot vērā, ka lūgums piemērot atkāpi attiecas uz teritoriālo piemērojamību PVN nolūkiem, kurā turpmāk vairs nebūtu jānotiek izmaiņām, lūgums piemērot atkāpi ir jāapmierina uz nenoteiktu laiku.
            
         
               (7)
            
            
               Atkāpei būs tikai nenozīmīga ietekme uz galapatēriņa posmā iekasēto kopējo nodokļa apmēru, un tai nebūs negatīvas ietekmes uz Savienības pašu resursiem, ko veido iekasētais pievienotās vērtības nodoklis,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 5. panta, Bulgārijai un Rumānijai ar šo tiek atļauts piemērot atkāpes, kas paredzētas šā lēmuma 2. un 3. pantā, attiecībā uz pierobežas tilta pār Donavas upi starp Vidinu (Bulgārijā) un Kalafatu (Rumānijā) uzturēšanu, remontu un lietošanas maksas iekasēšanu.
   2. pants
   Lai saistībā ar pierobežas tilta uzturēšanu un remontu noteiktu ar nodokli apliekamo darījumu vietu, attiecībā uz preču un pakalpojumu piegādi, preču iegādi vai pakalpojumu sniegšanu Kopienas iekšienē un minētajai uzturēšanai un remontam paredzētu preču importu uzskatāms, ka valstu teritoriālā robeža ir šā tilta vidū.
   3. pants
   Lai saistībā ar lietošanas maksas iekasēšanu noteiktu ar nodokli apliekamo darījumu vietu, uzskatāms, ka pierobežas tilts visā garumā atrodas tās dalībvalsts teritorijā, kurā sācies tranzīta brauciens.
   4. pants
   Šis lēmums stājas spēkā tā paziņošanas dienā.
   5. pants
   Šis lēmums ir adresēts Bulgārijas Republikai un Rumānijai.
   
      Briselē, 2012. gada 17. decembrī
      
         
            Padomes vārdā –
         
            priekšsēdētājs
         
         S. ALETRARIS
      
   
   
      (1)  OV L 347, 11.12.2006., 1. lpp.